„Susie mám rada už dlhý čas. Vždy ma dojme a posilní to, ako kráča s Kristom a aké zápisky z toho vzídu. V tejto novej knihe nám Susie dáva novú výzvu, aby sme povstali a nasledovali Krista s odvážnou vierou a pokorným srdcom. Je to kniha pre túto chvíľu našich dejín.“

– Sheila Walshová, spolumoderátorka relácie Life Today (Život dnes)

„Susie Larsonová to opäť dokázala! Svojím príťažlivým štýlom, biblickými koreňmi, praktickým uplatňovaním a srdečnou komunikáciou nám všetkým ukazuje jasnú cestu k dobrému boju, zachovaniu viery a vytrvalému behu. Vrelo ju odporúčam.“

– Chip Ingram, vyučujúci pastor,
výkonný riaditeľ služby Living on the Edge (Život na hrane)
a autor knihy I Choose Peace (Volím si pokoj)

„Pútavý text, ktorý je výzvou pre vieru, zapáli prostredníctvom najnovšej knihy Susie Larsonovej vašu túžbu stáť mocný v boji. V tejto interaktívnej a praktickej knihe som si podčiarkla mnoho vecí. Hlboko povzbudivé.“

– Tessa Afsharová, jedna z najúspešnejších autoriek portálu
Publishers Weekly

„Ako Božie deti sme vždy boli v boji, ale mnohí z nás si jeho intenzitu uvedomili až v roku 2020. Teraz vieme, že musíme svoju výzbroj posilniť vierou. Táto kniha je určená presne na tento čas. Susie Larsonová je prameňom ,duchovnej inteligencie‘. Pre mňa ako osobu, ktorá sa vďaka jej múdrym radám naučila ,povstať‘ vo svojej vlastnej vojenskej výzbroji, bola Susie mnohé roky orodovníčkou a priateľkou. Bola som svedkom toho, ako si sama zaslúžila kvapku po kvapke bohaté povzbudenia, ktoré získate na týchto stránkach. Nepoznám inú dušu, ktorá by stále pochodovala zákopmi pod ťažkým delostrelectvom s takou dôverou v Božie zasľúbenia – a s takou poctivosťou. (Často som si všimla aj to, že jej jedinečná sila pramení z toho, že vedľa nej stojí jej manžel Kevin.) Každý potrebuje priateľa, ako je Susie, ktorý by ho podporoval a pomáhal mu víťazne kráčať vlastnými zákopmi. Vrelo odporúčam spájať sestry, aby rástli spoločne mocné v boji.“

– Kathy Schwankeová

„Susie bola mojou dlhoročnou radkyňou ako spisovateľka a prednášajúca, ale v posledných rokoch sa stala mojou drahou priateľkou. Spôsob, akým žije svoj život v modlitbe, štedrosti, pokore a viere, ma takmer denne inšpiruje. Je to novodobá hrdinka viery v mojom živote. Duch Svätý použil túto knihu, aby mi pripomenul, ako sa vyhrávajú každodenné bitky. Nejedenkrát pretvorila moje myslenie a zmenila priebeh môjho dňa k lepšiemu. Bez ohľadu na to, čomu práve čelíte, vám táto kniha pomôže vyhrať každodenné bitky vo vašom živote.“

– Sarah Strandová

„Kniha Mocný v boji je skutočným zdrojom múdrosti, poznania, vedenia a povzbudenia, pretože Susie vychádza z vlastnej skúsenosti, nielen z teórie. Texty a svedectvá pramenia zo srdca ženy, ktorá sa skutočne stretla so živým Bohom uprostred svojich neutíchajúcich bojov, otrasov, nespravodlivosti a utrpenia. Jej písanie je také presvedčivé, že niekedy mám pocit, že sa vyjadruje uprostred boxerského ringu, pričom sa stále aktívne zapája do rozdávania a prijímania úderov. Uprostred toho všetkého Susie vidí Pána zblízka, počuje jeho hlasný a jasný hlas a čo je najdôležitejšie, naďalej ponúka svoj život v odovzdanosti a obete, aby získala to, na čom najviac záleží – skutočnú dôvernosť srdca s Pánom. Z tohto miesta vychádza a je jasným hlasom a žiarivým svetlom. Jej ochota pokoriť sa a obnažiť svoju dušu pred čitateľmi zraniteľným spôsobom otvára bránu samotnému Ježišovmu životu, svetlu a láske, ktoré sa stávajú styčným bodom pre uzdravenie. Jej pokora jej rovnako umožňuje dávať odvážne a tvrdé výzvy, ktoré podporujú zrelosť aj v nás. Je vzácnym pokladom rovnako ako táto kniha.“

– Lynn Fergusonová

© Copyright 2022 by Susie Larson

Originally published in English under the title Strong in Battle by Bethany House Publishers, a division of Baker Publishing Group, Grand Rapids, Michigan, 49516, U.S.A.

All rights reserved.

z amerického originálu: Strong in Battle: Why the Humble Will Prevail

Vydal © Zachej.sk, 2023

Preklad © Martin Matis

Grafika © Bookwork.sk

Jazyková korektúra: PhDr. Adriana Matoľáková, PhD.

Biblické citáty, pokiaľ nie je uvedené inak, sú citované podľa oficiálneho katolíckeho prekladu Svätého písma (SSV, 2016).

ISBN: 978-80-8211-512-6 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

Ježišovi,

ktorý denne používa slabých,
aby zahanbil silných

Ešte chvíľku a už nebude hriešnika;

budeš hľadať jeho miesto, a nenájdeš.

Tichí však zdedia zem a budú žiť v šťastí a pokoji.

Ž 37, 10 – 11

Blažený ľud, ktorý vie jasať!
Kráča vo svetle tvojej tváre, Pane;

deň čo deň sa raduje z tvojho mena
a honosí sa tvojou spravodlivosťou.

Lebo ty si jeho sila a nádhera
a tvojou priazňou sa dvíha naša moc.

Ž 89, 16 – 18

ÚVOD

Som človek, ktorý celý život bojuje s rôznymi úrovňami strachu. Chvála Bohu, v tomto smere som dosť postúpila vpred. Už vôbec nie som tým, kým som bola kedysi. Už nežijem v tom neustálom stave boja alebo úteku, vždy pripravená na úder. Aj keď ešte stále zažívam občasné záchvaty strachu, teraz žijem so svätým očakávaním, pretože sa učím dôverovať Bohu viac ako okolnostiam, v ktorých sa nachádzam.

Napriek tomu, že sa zdá, že sa nepriateľovi vo svete všetko darí, Boh sa vždy nachádza uprostred nás. Vždy, keď hľadám Boha na bojisku, nájdem ho tam – takým či onakým spôsobom. Boh si nikdy nenárokuje neutralitu. Nič mu nie je ľahostajné.

Podarilo sa mi pochopiť taktiku nepriateľa a toto porozumenie vám môže pomôcť bojovať a vyhrávať vaše vlastné bitky so strachom.

Bojíme sa trpieť a nepriateľ to vie. Myslíme si, že ak na nás Boh dopustil ťažkosti, ktoré sme už prežili, aká trauma nás musí čakať za rohom? Keď k tomuto stresu pridáme presýtenie zlými správami a jedovaté vystupovanie na sociálnych sieťach, skôr než sa nazdáme, je naša duša preplnená úzkosťou. Ako si máme poradiť s úpadkom kultúry, keď sa nám aj naše vlastné súkromné bitky zdajú nad naše sily?

DIABOL CHCE,
ABY SME SVOJE OBAVY
PREMIETLI DO BUDÚCNOSTI,
V KTOREJ BOH NIE JE.
TO SA MU VŠAK
NEPODARÍ.

Pokiaľ nie sme ukotvení v Božej dobrote, sme ľahkou korisťou pre nepriateľa. Často si neuvedomujeme, že nepriateľ využíva bolesť z našej minulosti spolu s našimi obavami z budúcnosti, aby v našej mysli vytváral obžalobu Boha.

Diabol chce, aby sme svoje obavy premietli do budúcnosti, v ktorej Boh nie je. To sa mu však nepodarí. Nepriateľ je klamár. Desí sa toho, že konečne pochopíme jeho taktiku. Chce, aby sme zabudli, že absolútne nič nás nemôže a nikdy nedokáže odlúčiť od hlbokej a oddanej lásky nášho Otca (pozri Rim 8).

Ak sme v Ježišovi Kristovi, on je v nás, čo znamená, že neexistuje žiadna budúca časť nášho príbehu, v ktorej by Boh nebol prítomný. Keď prijmeme túto pravdu, môžeme sa pozrieť späť na svoje minulé zranenia a pripomenúť si, že nás nezničili. Môžeme sa pozrieť na svoj súčasný okamih a veľmi dobre si uvedomiť, že Boh je tu s nami a dáva nám dostatok milosti, aby sme mohli urobiť ďalší krok, dostatok sily, pretože vieme, že v nás prebýva jeho Duch, a cieľ, ktorý je dostatočne silný na to, aby sme mohli ovplyvniť svet okolo seba.

Stále stojíme a Boh práve vykupuje náš príbeh. Sme v boji. Je nerozumné očakávať ľahký život v čase vojny. Buďme opatrní voči taktike nepriateľa. Nenaleťme na jeho triky. A nezamieňajme si odpočinok a načerpanie s pohodlnosťou a apatiou. Boh nás vždy povedie k tichým vodám. On je schopný obnoviť našu dušu, zatiaľ čo sú národy v chaose.

Boh chce, aby z nás vyžarovala radosť, aby sme sa srdečne smiali a žili s odvážnou štedrosťou. Takisto trénuje naše ruky na boj. Toto nie je čas na otupenú apatiu, život v neustálej záhaľke alebo telesné záľuby, ktoré nás pripútavajú k veciam tohto sveta. Potrebujú nás v kráľovstve! A naša úplná závislosť od Boha je našou obrovskou silou. Boh, ktorý určil hviezdam ich miesta, si všíma každý detail nášho života. Zúrivo nás bráni. On zmierňuje našu búrku natoľko, že si ani nevieme predstaviť, ako ňou prejdeme zakotvení v ňom. Môžeme mu dôverovať.

Keď som prvýkrát zacítila povolanie napísať túto knihu, cítila som sa trochu ako Jonáš. Vzhľadom na svoje neustále zdravotné problémy som sa nechcela púšťať do boja s nepriateľom a vystavovať sa tak paľbe. Viem, že to nie je hrdinské zmýšľanie. Pravdupovediac, musím asi päťkrát denne zabíjať svojho vnútorného slabocha. Keď sa necítim dobre, uchyľujem sa k sebaobrane. Ale čím viac sa okolo mňa rúcala kultúra, čím viac vo mne narastal strach a čím viac som počula volanie o pomoc spôsobom, ktorý ma presahoval, vedela som, že bitka zosilnela, čo znamenalo, že my ako Boží ľud musíme povstať.

Preto som vymyslela vyhlásenie viery, na ktorom som plánovala postaviť knihu (t. j. ako občan nebeského kráľovstva hovorím presne, modlím sa s mocou a kráčam v autorite). Vlastne sa mi to veľmi páčilo. Ale potom som si spomenula na Pavlove slová: Nevkladám dôveru v telo. Hoci moje výroky viery boli biblicky podložené, tento prístup sa mi nezdal ako správna stratégia pre mňa alebo pre túto dobu. Nedávno sme si s priateľkou všimli, že keď Jozue viedol Izraelitov do zasľúbenej zeme, bolo to s víťazným zmýšľaním. Práve k tomuto boli Izraeliti vo svojej dobe povolaní. Ale v súčasnosti? Úprimne povedané, vidím nás skôr ako ľud, ktorý bol vyhnaný do Babylonu. Sme povolaní k tomu, aby sme v Babylone prekvitali ako Daniel, s bázňou voči Bohu, veľkou pokorou a hlbokou múdrosťou.

V čase, keď sú ľudia zamilovaní do vlastného názoru a neustále si dovoľujú rozhodovať o tom, kto je in a kto nie, my ohýbame kolená k zemi a skláňame k nej svoju tvár. Náš boj nie je proti telu a krvi, ale proti kniežatstvám a vládcom v nebeských sférach. Máme jedného nepriateľa a jeho meno je satan. Sami osebe sa mu ani vo svoj najlepší deň nemôžeme rovnať. Skúma nás celý náš život. Pozná naše slabé miesta, vie o našich nezahojených ranách a vie, ako v nás vyvolať strach. Sme ako malé deti tvárou v tvár nepriateľskému Goliášovi. Satan si z nás nechce len uťahovať; chce zničiť všetko, čo v nás a okolo nás pripomína Krista. Ale je tu skvelá správa:

Vy, deti moje, ste z Boha a zvíťazili ste nad nimi, lebo ten, ktorý je vo vás, je väčší než ten, čo je vo svete.

1 Jn 4, 4

V tejto knihe nebudeme veľa času venovať analýze nepriateľových metód, pretože by som bola radšej, keby sme tento čas strávili posilňovaním puta s naším dokonalým Otcom, ktorý sľúbil, že nás bezpečne dostane domov. Budeme skúmať bázeň pred Bohom a hlbokú moc pokorného srdca. Rýchlejšie rozpoznáme predvídateľné lži nepriateľa, aby sme ich mohli prekonať pravdou. Utriedime si svoje obavy, budeme riešiť svoje chybné zmýšľanie, povzbudíme svoje srdcia a potom sa postavíme v autorite, ktorú nám zveril Kristus. Budeme odstraňovať každú jednu snahu, ktorá sa chce vyvýšiť nad poznanie Boha.

Modlím sa, aby sme sa všetci po prečítaní tejto knihy cítili pripravení, posilnení a povzbudení stáť vo viere a vedeli, že uvidíme, ako Boh začne vo svojom čase konať svojím spôsobom. Všimla som si, že čím viac sa vraciam k týmto spôsobom, ktorými mi Boh pomohol v minulosti, tým silnejšia je moja dôvera, že ma povedie, bude za mňa bojovať a ukáže mi cestu v mojom súčasnom boji. Som si celkom istá, že môžeme povedať, že všetky naše doterajšie skúšky nás urobili lepšími, silnejšími a istejšími v ňom. On zmierňuje každú búrku a zjemňuje každý útok, takže je v ňom práve toľko odporu, aby nás posilnil. Diabla drží nakrátko. A všade vylial svoju milosť.

A ešte niečo. Keď čítame Písmo, dávajme pozor; všimnime si miesta, kde sa Božia prítomnosť prejavuje spôsobom, ktorý ľudia neočakávajú. Zakaždým, keď sa Boh ukáže taký, aký v skutočnosti je, všetky ľudské snahy a sebestačnosť idú bokom. Chcem, aby tieto príbehy slúžili ako pripomienka toho, že Boží majestát presahuje všetko, čo dokážeme pochopiť. Jedného dňa sa pred Ježišom skloní každé koleno, pretože keď ho svet uvidí takého, aký v skutočnosti je, nikto nebude môcť obstáť.

Zvykli sme si žiť bez silného pocitu Božej prítomnosti a či už je to dôsledok, alebo príčina, stratili sme bázeň pred Bohom. Ja však zo všetkých síl verím, že sa to čoskoro zmení. Bodaj by sme pokorne a s úctou prijali Božie tajomstvo. Kráľ, ktorému slúžime, nezapadá do úhľadnej škatuľky ani do predvídateľného vzorca. Nesmieme sa s ním zahrávať. Obávam sa, že až do tohto bodu sme si boli príliš istí sami sebou a vôbec sme nemali istotu v tom, aký je Boh v skutočnosti mocný. Ježiš si prichádza po čistú a nepoškvrnenú nevestu. Ak nás naše boje neočistia a neurobia nás podobnejšími jemu, čo vlastne dosiahli? Môj priateľ Thann Bennett píše:

Máme iracionálnu hrôzu z neznámeho...

Ale pre tých z nás, ktorí tvrdia, že veria v Boha presahujúceho a prekonávajúceho hranice našej ľudskej mysle, je prinajmenšom nedôsledné žiť v strachu z neznámeho. Je to strach, od ktorého sa musíme odnaučiť. Musíme sa ho odnaučiť predovšetkým preto, lebo neznámo je miestom, kde prebýva Božie tajomstvo.¹

Jediný spôsob, ako zvládneme týchto nasledujúcich pár rokov, je, že budeme viac dôverovať Bohu a menej dôverovať sebe. Teológia zameraná na seba samých nás nezachráni. Ale ak budeme ochotní dôverovať Bohu, uvidíme, ako koná spôsobom, ktorý nám možno vyrazí dych.

Pozdvihnime zástavu toho, ktorý prišiel a ktorý má prísť! Náš Kráľ Ježiš si po nás príde. Prikazuje nám, aby sme mu boli verní, udržiavali svoje srdcia obrátené na neho a boli pripravení na jeho skorý návrat. Žime teda pripravení.

So životom naplneným svätým očakávaním

Susie

AKO POUŽÍVAŤ TÚTO KNIHU

Krátka poznámka skôr ako začneme. Na konci každej kapitoly nájdete príležitosť na hlbšie štúdium. Nazývam to tréning duchovnej inteligencie. Táto časť je určená tým, ktorí sa chcú hlbšie ponoriť do Písma. Budeme sa učiť z niektorých konfliktov a bojov, ktoré sa nachádzajú v Biblii. Je to čisto voliteľná časť a je ideálna pre biblické študijné skupiny a knižné kluby.

V každej kapitole nájdete praktické nástroje na uvedenie do života a tie vám pomôžu uplatniť práve prečítané pravdy v boji, ktorému aktuálne čelíte; nie sú to žiadne zbytočnosti, preto tento dôležitý obsah nepreskakujte. Na to, aby ste sa mohli týmito časťami prelúskať, budete potrebovať denník. (Zvážte použitie sprievodného denníka Soul Care for the Battle – Starostlivosť o dušu v boji.) Tu je krátky náhľad:

SKROMNÁ CESTA: Plánujeme pristupovať k svojim bojom v opačnom duchu, než aký vidíme v súčasnosti vo svete. Ideme nízko. Miera, do akej dovolíme Bohu, aby nás oslobodil od našej pýchy, snahy, sebaospravedlňovania a sebestačnosti, bude mierou, do akej budeme kráčať v Kristovej všemocnej posilňujúcej milosti. Pýcha dáva diablovi v našom živote príležitosť na politiku otvorených dverí. Pokora mu zatvára dvere pred nosom. Boh dáva milosť pokorným, približuje sa k pokorným a horlivo bráni tých, ktorí sa ho pokorne boja. V tejto časti budeme skúmať silu pokory v každom jednom boji, ktorému čelíme.

ROZPOZNAŤ OHNIVÉ ŠÍPY: Nepriateľovi našich duší toho dovoľujeme príliš veľa. V tejto časti identifikujeme lži, obťažovanie a útoky, ktoré na nás práve teraz zameriava. Keď je boj intenzívny, je ľahšie ho definovať, ale skôr je to jeho jemné odvedenie pozornosti, ktoré nás najčastejšie vyvedie z miery. Tu sa naučíme rozoznávať, čo presne má nepriateľ za lubom, aby sme ho mohli účinnejšie odstaviť.

POVEDZME NIE. List Efezanom 6, 16 nám pripomína, že Boh nám dal štít viery, aby sme zastavili každý ohnivý šíp, ktorý na nás nepriateľ vyšle. Naša viera v spojení s Božím slovom vždy zmení bojovú paľbu zameranú na nás. Rada pripomínam, že náš štít je spôsob, akým hovoríme svojmu nepriateľovi: „Ale nie, to nie!“ Táto časť sa bude zaoberať spôsobmi, ako sa postaviť vo viere a zastaviť plamenné šípy, ktoré sa na nás rútia.

POVEDZME ÁNO. Tak ako štít je náš spôsob, ako povedať: „Ale nie, ty to neurobíš“, náš meč je náš spôsob, ako povedať nepriateľovi: „Ale áno, urobím to!“ Náš meč je útočná zbraň. Zamyslime sa nad svojím súčasným bojom a získajme víziu, ako by mohlo vyzerať naše triumfálne víťazstvo (pozri Rim 8, 37). Tu získame predstavu o tom, čo od nás Boh chce a čo má pre nás pripravené. Naučíme sa, ako pevnejšie stáť na Božom slove.

Pokorte sa teda pod mocnou Božou rukou, aby vás povýšil v určenom čase.

1 Pt 5, 6

AKO POUŽÍVAŤ TÚTO KNIHU

Krátka poznámka skôr ako začneme. Na konci každej kapitoly nájdete príležitosť na hlbšie štúdium. Nazývam to tréning duchovnej inteligencie. Táto časť je určená tým, ktorí sa chcú hlbšie ponoriť do Písma. Budeme sa učiť z niektorých konfliktov a bojov, ktoré sa nachádzajú v Biblii. Je to čisto voliteľná časť a je ideálna pre biblické študijné skupiny a knižné kluby.

V každej kapitole nájdete praktické nástroje na uvedenie do života a tie vám pomôžu uplatniť práve prečítané pravdy v boji, ktorému aktuálne čelíte; nie sú to žiadne zbytočnosti, preto tento dôležitý obsah nepreskakujte. Na to, aby ste sa mohli týmito časťami prelúskať, budete potrebovať denník. (Zvážte použitie sprievodného denníka Soul Care for the Battle – Starostlivosť o dušu v boji.) Tu je krátky náhľad:

SKROMNÁ CESTA: Plánujeme pristupovať k svojim bojom v opačnom duchu, než aký vidíme v súčasnosti vo svete. Ideme nízko. Miera, do akej dovolíme Bohu, aby nás oslobodil od našej pýchy, snahy, sebaospravedlňovania a sebestačnosti, bude mierou, do akej budeme kráčať v Kristovej všemocnej posilňujúcej milosti. Pýcha dáva diablovi v našom živote príležitosť na politiku otvorených dverí. Pokora mu zatvára dvere pred nosom. Boh dáva milosť pokorným, približuje sa k pokorným a horlivo bráni tých, ktorí sa ho pokorne boja. V tejto časti budeme skúmať silu pokory v každom jednom boji, ktorému čelíme.

ROZPOZNAŤ OHNIVÉ ŠÍPY: Nepriateľovi našich duší toho dovoľujeme príliš veľa. V tejto časti identifikujeme lži, obťažovanie a útoky, ktoré na nás práve teraz zameriava. Keď je boj intenzívny, je ľahšie ho definovať, ale skôr je to jeho jemné odvedenie pozornosti, ktoré nás najčastejšie vyvedie z miery. Tu sa naučíme rozoznávať, čo presne má nepriateľ za lubom, aby sme ho mohli účinnejšie odstaviť.

POVEDZME NIE. List Efezanom 6, 16 nám pripomína, že Boh nám dal štít viery, aby sme zastavili každý ohnivý šíp, ktorý na nás nepriateľ vyšle. Naša viera v spojení s Božím slovom vždy zmení bojovú paľbu zameranú na nás. Rada pripomínam, že náš štít je spôsob, akým hovoríme svojmu nepriateľovi: „Ale nie, to nie!“ Táto časť sa bude zaoberať spôsobmi, ako sa postaviť vo viere a zastaviť plamenné šípy, ktoré sa na nás rútia.

POVEDZME ÁNO. Tak ako štít je náš spôsob, ako povedať: „Ale nie, ty to neurobíš“, náš meč je náš spôsob, ako povedať nepriateľovi: „Ale áno, urobím to!“ Náš meč je útočná zbraň. Zamyslime sa nad svojím súčasným bojom a získajme víziu, ako by mohlo vyzerať naše triumfálne víťazstvo (pozri Rim 8, 37). Tu získame predstavu o tom, čo od nás Boh chce a čo má pre nás pripravené. Naučíme sa, ako pevnejšie stáť na Božom slove.

Pokorte sa teda pod mocnou Božou rukou, aby vás povýšil v určenom čase.

1 Pt 5, 6

Koniec ukážky